Eronda Mirzo Ulug`bek va Alisher Navoiy bitiklari aniqlandi

Turizm va madaniy meros vazirligi huzuridagi Madaniy meros agentligi direktori birinchi o`rinbosari Tursunali Qo`ziev va Toshkent viloyati madaniy meros boshqarmasi boshlig`i Mansur Isroilovning Eron Islom Respublikasiga O`zbekistonning Erondagi elchixonasi ko`magida amalga oshirgan xizmat safari davomida Mirzo Ulug`bek va Alisher Navoiy bitiklari topilgani ma`lum bo`lgan. Bu haqda Turizm va madaniy meros vazirligi xabar bermoqda. 
“Eronning shimoli-g`arbida Temuriylar davrining ko`plab madaniy meros obidalari mavjud. Amir Temur Eronga tashrifi davomida Mashhad provinsiyasidagi Toyinobod shahrida shayx Abu Bakr Zayn-ul Obiddin Toyyibiniy bilan uchrashgan va u bilan do`stlashib qolgan. Uzoq yillar davomida u bilan yozishib turgan. Ushbu do`stlik hurmati Amir Temurning o`g`li Shohrux Mirzo Toyinobod shahrida ajoyib masjid qurdiradi. Masjid bugungi kunga qadar saqlanib qolgan va ko`plab allomalarimizning do`stona munosabatlarini o`zida muhrlagan. Shunisi diqqatga sazovorki, ko`p hukmdorlar va taniqli arboblar bu masjidga kelib, namoz o`qishni o`zlari uchun sharaf deb bilishgan. Masjidning devorida yuqori martabali mehmonlar uchun hurmat devori bo`lib, ularda mehmonlar o`z tilaklari yoki bitiklarini yozib qoldirishgan. Ularni ko`zdan kechirayotib, ajoyib yangilik – Mirzo Ulug`bek va Alisher Navoiy bitiklarini kashf etdik”, - dedi T.Qo`ziev.
Ta`kidlash joizki, Prezidentimizning 2021 yil 19 iyundagi “O`zbekiston Respublikasi Turizm va sport vazirligi huzuridagi Madaniy meros agentligi faoliyatini tashkil etish hamda sohani innovasion rivojlantirish chora-tadbirlari to`g`risida”gi 5150-son Qarorida madaniy meros obektlarini restavrasiya qilishda Eron va Turkiya davlatlaridan malakali mutaxassislarni O`zbekistonga taklif qilish va ular ishtirokida asrashga doir ishlarni tashkil etish belgilangan. Mazkur topshiriq ijrosini ta`minlash maqsadida 2022 yilning mart oyida Eronga xizmat safari tashkil etildi.
Ma`lum qilinishicha, ayni damda ulug` allomalarimiz bitiklarini ilmiy jihatdan o`rganishga doir ishlar olib borilmoqda.